Gedagte vir die dag:  Deur genade gered         Foto: pixabay.com Toe sê die pa vir hom: “Kind, jy is altyd by my, en alles wat ek het, is ook joune.” (Luk 15:31) Die oudste seun het in die veld gewerk toe sy broer by die huis aangekom het. Hy was die hele tyd die goeie seun. Hy het sy pa se bevele gehoorsaam en hy het nooit iets verkeerds gedoen nie. Hy het by sy pa bly staan. Toe hy naderkom aan die huis, hoor hy die geraas en sien hy al die mense. Hy vra toe vir een van die werkers: “Wat gaan hier aan?” Die werker antwoord: “U broer het gekom, en u pa het die vetgemaakte kalf geslag omdat hy hom behoue en gesond teruggekry het” (Luk 15:27). Die oudste seun was baie kwaad en sy pa het uitgestap om by hom te pleit om saam fees te vier. Dié seun was bitter. “Kyk,” het hy vir sy pa gesê, “al die jare werk ek soos ’n slaaf vir Pa. Nog nooit het ek ’n opdrag van Pa verontagsaam nie, en vir my het Pa nog nooit eers ’n bokkie gegee sodat ek saam met my vriende kan feesvier nie” (Luk 15:29). “Kind,” het sy pa geantwoord, “jy is altyd by my, en alles wat ek het, is ook joune” (Luk 15:31). Ek is meer bekommerd oor die oudste seun as oor die jongste een, want hy het nie besef dat hy deur die genade van God gered is nie (Ef 2:8). Hy het gedink hy moes God se verlossing verdien. Het jy al die geskenk van God se verlossing aanvaar, of probeer jy dit steeds verdien? Dankie, Here, dat ek kan weet en glo ek is deur u genade gered, dat U dit as ’n geskenk aan my gegee het en dat ek dit net kan aanvaar, nie verdien nie.